[Video] Vermiste man ná 31 jaar met ma herenig‘n Skermskoot uit die video. Desireé Haynes, die suster van Dennis Haynes wat 31 jaar gelede spoorloos in Bloemfontein verdwyn het, het vanoggend ŉ roerende video gedeel waarin Dennis sy ma vir die eerste keer weer gesien. Maroela Media het Vrydag berig Dennis was 22 jaar oud toe hy van Bloemfontein af na Roodepoort vertrek het vir ŉ werksgeleentheid. Sy vrou en eenjarige dogtertjie het in Bloemfontein agtergebly. Dennis het egter nooit teruggekeer nie en sy familie kon hom nie in die hande kry nie. Hy is as vermis aangemeld by die polisie, maar ŉ soektog na hom het niks opgelewer nie. Desireé was baie jonk toe haar broer vermis geraak het. Sy het Vrydag aan Maroela Media gesê die familie het mettertyd aanvaar dat hy waarskynlik dood is. “ŉ Vriendin van my het ses weke terug besluit om weer ’n bietjie te begin krap. Ons het nie gedink ons sal hom lewend opspoor nie, maar ons wou graag weet wat destyds met hom gebeur het,” het Desireé gesê. Desireé se vriendin het ŉ Facebook-blad begin waarop sy ŉ foto van hom geplaas het en gevra het dat enigiemand wat hom moontlik gesien het met haar kontak maak. ŉ Vrou wat hulp aan haweloses in Pretoria gee, het die foto gesien en haar gekontak. “Die vrou het ŉ foto van ŉ hawelose man in Pretoria op die groep se blad geplaas en gevra of dit moontlik dieselfde man kon wees. Van ons familielede wat die foto gesien het, was onmiddellik vas oortuig dat dit Dennis is,” het Desireé gesê. Vandeesweek is Desireé en haar vriendin Pretoria toe om die man te ontmoet en te kyk wat hulle kan wys word. Die man het homself as Francois voorgestel, hoewel hy baie soos ŉ ouer weergawe van Dennis lyk wat 31 jaar gelede vermis geraak het. Volgens Desireé ly die man aan erge geheueverlies en kon sy agterkom dat hy ŉ mate van breinskade opgedoen het. “Ons het hom vanoggend na haar toe gevat; die DNS-toetse se resultate is nog nie beskikbaar nie, maar ŉ ma ken mos haar kind. Sy is nou darem oukei, sy is vreeslik opgewonde.” Kyk die video hier: https://www.facebook.com/desiree.haynes.71/videos/1078723782257980/